หลังยกเลิกระบบ test &amp; go และ Thailand Pass ทำให้มีนักท่องเที่ยวเดินทางเข้าไทยมากขึ้น
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา กล่าวในรายการคุยเรื่องบ้าน คุยเรื่องเมือง คุยทุกเรื่องกับรัฐบาล ถึงสถานการณ์การท่องเที่ยวในประเทศ หลังยังไม่เกิดการแพร่ระบาดของโรคโควิด-19 เมื่อปี 2562 มีนักท่องเที่ยวมากถึง 39.8 ล้านคน รายได้ 3 ล้านล้านบาท แต่หลังเกิดการแพร่ระบาดช่วงปลายปี 2562 -2564 ส่งผลกระทบไปทั่วโลก โดยเฉพาะภาคธุรกิจท่องเที่ยว กระทรวงการท่องเที่ยวและกีฬา จึงหาแนวทางแก้ไขร่วมกับหน่วยงานที่เกี่ยวข้อง ผ่านโครงการภูเก็ตแซนด์บ็อกซ์ โดยนำจังหวัดภูเก็ต เป็นจังหวัดนำร่องต้อนรับนักเดินทางจากต่างประเทศที่ฉีดวัคซีนป้องกันโควิด-19 ครบโดสแล้ว ต่อยอดมาสู่โครงการ “สมุย พลัส โมเดล เปิดประเทศรับนักท่องเที่ยวจากต่างประเทศสามารถเดินทางเข้ามาท่องเที่ยวบนพื้นที่เกาะสมุย เกาะพะงัน และเกาะเต่า ภายใต้มาตรฐานความปลอดภัยด้านสาธารณสุข ปัจจุบันหลังจากสถานการณ์โควิด 19 คลี่คลาย รัฐบาลยกเลิกระบบ Test &amp; Go สำหรับผู้ที่เดินทางเข้าประเทศไทย รวมไปถึงยกเลิกการลงทะเบียนเข้าไทยด้วยระบบ Thailand Pass ประกอบกับให้มีการจัดแข่งขันกีฬานานาชาติในไทย เช่น การแข่งขันโมโตจีพี 2022 ที่จังหวัดบุรีรัมย์ เมื่อวันที่ 30 กันยายน -2 ตุลาคมที่ผ่านมา มีนักท่องเที่ยวต่างชาติมาเข้าชมการแข่งขันมากถึงร้อยละ 40 เป็นการนำการท่องเที่ยวเชิงกีฬา (Sport Tourism ) เปิดรับนักท่องเที่ยว เพื่อกระตุ้นเศรษฐกิจในประเทศ